Document ID: 32004D0662

ROZHODNUTIE RADY
z 24. septembra 2004,
ktorým sa Španielskemu kráľovstvu povoľuje predĺžiť do 7. marca 2005 platnosť dohody s Juhoafrickou republikou o vzájomných vzťahoch v oblasti rybolovu
(2004/662/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na akt o pristúpení z roku 1985, najmä na jeho článok 167, ods. 3,
so zreteľom na návrh Komisie,
keďže:
(1)
Dohoda o vzájomných vzťahoch v oblasti rybolovu medzi vládou Španielskeho kráľovstva a vládou Juhoafrickej republiky, podpísaná 14. augusta 1979, nadobudla platnosť 8. marca 1982 na počiatočné obdobie desiatich rokov. Dohoda následne zostáva v platnosti na čas neurčitý, pokiaľ nie je vypovedaná s dvanásťmesačnou výpovednou lehotou.
(2)
V článku 167 ods. 2 aktu o pristúpení sa uvádza, že práva a povinnosti vyplývajúce z dohôd o rybolove uzavretých Španielskym kráľovstvom s tretími krajinami nie sú dotknuté počas obdobia, v ktorom zostanú ustanovenia týchto zmlúv predbežne zachované.
(3)
Podľa článku 167 ods. 3 tohto aktu Rada pred uplynutím platnosti dohôd o rybolove uzavretých Španielskym kráľovstvom s tretími krajinami prijme primerané rozhodnutia o pokračovaní rybolovných činností z nich vyplývajúcich, vrátane možnosti ich predĺženia na obdobie nepresahujúce jeden rok. Platnosť uvedenej dohody bola naposledy predĺžená do 7. marca 2004 rozhodnutím Rady 2003/538/ES z 15. júla 2003 (1).
(4)
Je vhodné povoliť Španielskemu kráľovstvu predĺženie platnosti uvedenej dohody do 7. marca 2005,
ROZHODLA TAKTO:
Článok 1
Španielske kráľovstvo je oprávnené predĺžiť do 7. marca 2005 platnosť dohody s Juhoafrickou republikou o vzájomných vzťahoch v oblasti rybolovu, ktorá nadobudla platnosť 8. marca 1982.
Článok 2
Toto rozhodnutie je adresované Španielskemu kráľovstvu.
V Bruseli 24. septembra 2004

Labels: 18
5
6